જો કે વાસ્તવિકતા કંઇક જુદું જ કહે છે.29 જાન્યુઆરીના રોજ મુખ્યમંત્રી મહેબુબા મુફિતએ વિધાનસભાને માહિતી આપી હતી કે 24 જાન્યુઆરીના રોજ ચઇગુંદ ખાતે થયેલા સામસામા ગોળીબારમાં ભારતીય લશ્કરે હિઝબુલ મુઝાહિદ્દીનના બે ત્રાસવાદીઓને ઠાર માર્યા હતા જેના પગલે સર્જાયેલી તંગદીલીને ધ્યાનમાં લેતાં જમ્મુ-કાશ્મીર પોલીસે ભારતીય લશ્કરને ગવાનપોરાનો માર્ગ ટાળવાની સલાહ આપી હતી. એ દિવસે ઠાર મરાયેલા બે ત્રાસવાદીઓ પૈકી એક ત્રાસવાદી ગવાનપોરાનો રહિશ હતો ચઇગુંદ ખાતે 44મી રાષ્ટ્રીય રાઇફલ્સના જવાનોએ ફક્ત બે ત્રાસવાદીઓને જ ઠાર નહોતા માર્યા, તે સાથે તેઓએ ત્રણ નાગરિકોને પણ ગંભીર રીતે ઇજાગ્રસ્ત કરી નાંખ્યા હતા. પરિણામ એ આવ્યું કે સ્થાનિક નાગરિકોને થયેલી ગંભીર ઇજાઓ અને સ્થાનિક ત્રાસવાદીના થયેલા મોતના પગલે લોકોનો આક્રોશ ભભૂકી ઉઠ્યો હતો અને સમગ્ર વિસ્તારમાં ભારે તંગદીલીનું વાતાવરણ સર્જાયું હતું.